***Статия 3***

**СофтУни Студентът – хамалинът на съвремието**

Верни читатели, тази статия ще ви разкрие душевните терзания на родителите на студентите от Софтуерния Университет. В последния месец, получихме не малко притеснителни сигнали от тях свързани с децата им. Всички те твърдят, че синовете и дъщерите им не са същите, откакто имат взимане-даване със СофтУни. Но в какво се състои промяната им? От безбройните писма и телеграми можем да заключим, че в промяната е дълбоко залегнал ( направо се е вкоренил) глаголът „нося“. Какво имаме впредвид, напредвид, подпредвид, задпредвид, изотзадпредвид или простото книжовно ПРЕДВИД?!

СофтУни студентът, от момента, в който е станал такъв, започва да развива всякакви качества свързани с носене. СофтУни студентът започва да носи на пиене, да носи на простотия, да носи на стрес, да носи мръсни дрехи, да носи на пот, да носи на шеги,да носи на недоспиване, да носи на много домашни и най-вероятно да носи и на бой (но това все още не сме го доказали). И всичкото това носене в извънредни количества.

Уви, този тежък хамалски товар, рано или късно, започва да се носи и от родителите. Те са против цялата тази обремененост на милите им дечица. Поради, което са решили да сформират протестни шествия, започващи от Женския пазар, минаващи през гробищата в Орландовци, по прекия маршрут към хижа Алеко до елитния квартал Факултета, с предпоследна спирка пред сградата на СофтУни, завъшващи в не толкова прочутата Хаджи Димитровска кръчма „Мазна муцка“. Протестните шествия ще са под надслов: „Изпразни мазето. Отнеси ракията на СофтУни студента, за да не я отнесе той.“ Целият екип на нашето онлайн издание подкрепя тази инициатива. Подкрепете я и вие.